b"\n_START_ARTICLE_\nChicago VII\n_START_SECTION_\nOzadje\n_START_PARAGRAPH_\nMed promocijsko turnejo Chicago VI leta 1973, je skupina postala nemirna in za\xc4\x8dela v svoje koncerte vrivati nekaj jazzovskih instrumentalov. S strani publike je skupina prejela me\xc5\xa1ane odzive, \xc4\x8dlani skupine pa so v tem u\xc5\xbeivali in se, po letih razmi\xc5\xa1ljanja, odlo\xc4\x8dili, da posnamejo povsem jazzovsko obarvani album. S tem konceptom so od\xc5\xa1li v studio Jamesa Williama Guercia, Caribou Ranch, kjer so pri\xc4\x8deli s snemanjem novega albuma._NEWLINE_\xc4\x8ceprav se je snemanje pri\xc4\x8delo kot obi\xc4\x8dajno, so med \xc4\x8dlani skupine kmalu nastopili konflikti glede jazzovskega projekta. Peter Cetera in Guercio sta bila namre\xc4\x8d mnenja, da gre za poslovno tveganje. Medtem, ko je skupina menila, da je nekaj jazzovskega materiala predobrega, da bi ga odvrgli, so ostali sprejeli pomislek in sklenili v album vklju\xc4\x8diti nekaj skladb z bolj pop in rock podlago. Tako je skupina skoraj po nesre\xc4\x8di imela pred seboj dvojni album._NEWLINE_Od bolj konvencionalnega materiala, je skupina zopet ustvarila pestro paleto skladb, med drugimi s Kathovo \xc2\xbbByblos\xc2\xab, poimenovano po klubu v Osaki, kjer je skupina igrala, in se \xc5\xa1teje med Kathove bolj\xc5\xa1e skladbe. Robert Lamm, ki je v tistem \xc4\x8dasu snemal solo album Skinny Boy, je prispeval \xc5\xa1tevilne nove skladbe. Med drugimi je prispeval naslovno skladbo svojega solo albuma, kjer so spremljevalne vokale odpele The Pointer Sisters. Medte, ko je James Pankow prispeval \xc5\xa1e eno hit\xc2\xa0\xc2\xbb(I've Been) Searchin' So Long\xc2\xab\xc2\xa0(9. mesto) in je trobenta\xc4\x8d Lee Loughnane uspel s svojo prvo skladbo \xc2\xbbCall on Me\xc2\xab\xc2\xa0(6. mesto), je bil Peter Cetera tisti, ki je naredil najve\xc4\x8dji napredek, ko je napisal skladbi \xc2\xbbHappy Man\xc2\xab\xc2\xa0in \xc2\xbbWishing You Were Here\xc2\xab, balado, pri kateri so spremljevalne vokale odpeli trije \xc4\x8dlani skupine The Beach Boys in je konec leta 1974 postala velik hit. Skladbo \xc2\xbbHappy Man\xc2\xab\xc2\xa0je priredila zasedba Tony Orlando and Dawn in je iz\xc5\xa1la na njihovem albumu To Be With You._NEWLINE_Album je znan po tem, da vsebuje skladbe vseh \xc4\x8dlanov skupine, ki so se na albumu predstavili v novi lu\xc4\x8di: Loughnane je odpel skladbo \xc2\xbbSong of the Evergreens\xc2\xab, Pankow je prispeval spremljevalne vokale, Kath je igral bas, Cetera kitaro, Parazaider in Seraphine pa sta komponirala._NEWLINE_Iz\xc5\xa1el je marca 1974 in je zasedel prvo mesto ameri\xc5\xa1ke lestvice, \xc4\x8deprav je prva plo\xc5\xa1\xc4\x8da vsebovala skoraj samo jazzovske instrumentale._NEWLINE_Miksan in izdan je bil tako v stereu kot v kvadrofoniji. Leta 2002 je bil album remasteriziran in ponovno izdan na zgo\xc5\xa1\xc4\x8denki pri zalo\xc5\xbebi Rhino Records z eno dodatno skladbo, zgodnjo verzijo Kathove \xc2\xbbByblos\xc2\xab. Prva pre\xc5\xa1anja izdaje te vsebujejo verzijo skladbe \xc2\xbbHappy Man\xc2\xab, ki je sicer iz\xc5\xa1la na kompilaciji Greatest Hits, Volume II, pri kateri je izpu\xc5\xa1\xc4\x8den napa\xc4\x8den start in od\xc5\xa1tevanje v studiu, kar lahko sli\xc5\xa1imo na originalni izdaji albuma."